<classify> KAMPUNI ya China Henan International CHICO, inayojenga barabara ya Mbinga hadi Mbamba Bay Wilaya ya Nyasa kwa kiwango cha lami, imefanya ukarabati mkubwa katika chanzo cha maji cha Ndengu ili kuhakikisha wakazi wa Mji wa Mbinga wanaendelea kupata huduma ya maji safi na salama.Desemba 26, mwaka jana, baadhi ya wananchi wailalamikia Chico kumwaga udongo kwenye chanzo cha maji, lakini uchunguzi uliofanywa umebaini malalamiko hayo si sahihi.Sababu kubwa ya kuchafuka kwa vyanzo vya maji, ni kutokana na mvua kubwa zinazoendelea kunyesha kwa wingi katika Wilaya ya Mbinga na kutitirisha udongo kwenye vyanzo vya maji na kubadilisha rangi ya maji ambayo haikuwepo awali.Meneja Mradi wa kampuni hiyo, Zhang JiangWei alisema watahakikisha wanashirikiana na jamii pamoja na Serikali ya Tanzania katika shughuli za maendeleo ikiwamo utunzaji wa vyanzo vya maji na mazingira katika maeneo mbalimbali nchini.Sambamba na hilo, Chico itaisaidia Mamlaka ya Maji Safi na Usafi wa Mazingira Mji wa Mbinga MBIUWASA kuboresha miundombinu ya maji safi Mbinga kama hatua ya kuchochea na kuharakisha shughuli za kiuchumi.Hatua hiyo italeta faraja kubwa kwa wakazi wa Mbinga, kwani itasaidia kupata huduma bora ya maji safi na salama na kuzuia uwezekano wa kupata magonjwa ikiwamo matumbo ambayo husababishwa na matumizi ya maji machafu hasa wakati huu wa masika, ambao maji ya mvua yanatiririka kutoka barabarani na sehemu nyingine hadi kwenye vyanzo vya maji na hivyo kusababisha maji kubadilika rangi.Akizungumza baada ya kampuni hiyo kukarabati chanzo cha maji Ndengu kinachotumiwa na wakazi wa mji Mbinga kupata huduma ya maji safi na salama, Mwanasheria wa Chico, alisema chanzo cha maji Ndengu kinategemea vyanzo vingine viwili.Alisema kimoja kipo kando kando ya barabara kuu ambacho ndicho maji yake yamebadilika rangi na kingine kinatoka milimani ambacho ni salama, kwa hiyo Chico imefanya marekebisho kwenye chanzo kwa kuzuia maji yanayotoka bara barani kutoingia kwenye chanzo.Alisema kazi iliyofanyika sasa ni kufunga mabomba chanzo cha milimani ili yasaidie kupeleka chanzo kikuu cha Ndengu, na kitumike kupeleka huduma ya maji kwenye makazi ya wananchi badala ya kilicho kando ya barabara.  <topic>: KITAIFA 